IAAF Dijamantna liga 2010.
IAAF Dijamantna liga 2010. bila je 1. izdanje Dijamantne lige, godišnje serije od 14 atletskih mitinga. Počela je 14. maja u Dohi, a završila 27. augusta u Bruxellesu. Zamijenivši Zlatnu ligu, čiji su se mitinzi održavali samo u Evropi, Dijamantna liga bila je prva IAAF-ova interkontinentalna serija jednodnevnih atletskih mitinga. Umjesto dotadašnjeg džekpota Zlatne lige uvedene su 32 dijamantne discipline, 16 muških i 16 ženskih. Svaka od njih održana je samo na 7 od 14 mitinga, a ukupni pobjednik svake dobio je Dijamantni trofej. Ukupni nagradni fond ove serije iznosio je 6,63 miliona $. Zbog infrastrukturnih razloga muška i ženska takmičenja u bacanju kladiva nisu bila uključena u Dijamantnu ligu. Stoga je IAAF ustanovio posebno takmičenje za bacače i bacačice kladiva. Prvi put u historiji neki od najistaknutijih svjetskih atletičara bili su ugovorom obavezani za seriju mitinga. Za sezonu 2010. među ovim atletičarima – nazvanim ambasadorima Dijamantne lige – bili su i Usain Bolt, Kenenisa Bekele, Jelena Isinbajeva i Blanka Vlašić.